ལྷ་མོ་དང་ངེད་གཉིས་ཀྱིས་ནོར་ཁྱུའི་ཁ་ཕྱིར་བླངས་ནས་དལ་ངང་ནོར་ཁྱུ་ལུང་བའི་ནང་དུ་བསྐོར་རྗེས་ཡང་བསྐྱར་རྣམ་རྒྱལ་དང་མགོན་སྐྱབས་གཉིས་ཀྱི་གམ་དུ་འགྲོ་མི་འདོད་པར་གྱུར།རྒྱུ་མཚན་ནི་ངས་མུ་མཐུད་དུ་ཁོང་གཉིས་ཀྱི་བཀའ་དང་གཡོག་པོ་ཞེས་པའི་སྐད་ཆ་དེར་ཉན་མི་འདོད་པས་ཡིན།ང་རང་ལྷ་མོའི་གམ་དུའང་སྡོད་མི་འདོད་པས་ཕ་རོལ་ཞིག་ཏུ་གཅིག་པུར་བསྡད་པ་ཡིན་ལ།ལྷ་མོས་ནི་གཡས་རོལ་གྱི་རི་ངོས་སུ་མེ་ཏོག་གམ་ཅི་ཞིག་འཐུ་བཞིན་འདུགརེ་ཞིག་ནས་འབྲུག་སྒྲ་ཞིག་གྲགས་པ་དང་ཆར་བ་ཤག་ཤག་ཏུ་བབས་བྱུང་བས་ངོ་མ་སྣང་བ་སྐྱིད་ཅིང་ཚོར་བ་སིམ་པའི་རི་ཁུལ་གྱི་ཁྱད་དུ་འཕགས་པའི་བསིལ་ལྗོངས་དེ་ཉམས་སུ་མྱངས་ཏེ་ལུས་ཀྱི་རས་ལྭ་ཡོངས་རྫོགས་བརླན་པར་བྱས་སོང་།ཕར་བལྟས་པ་ན་ལྷ་མོས་ཀྱང་ཆར་བའི་ཁྲོད་དུ་ཧ་ཅང་སྐྱིད་པའི་ངང་མུ་མཐུད་དུ་ཅི་ཞིག་འཐུ་བཞིན་འདུག་ལ་དེ་ནི་འཕུར་བར་འདོད་པའི་ཕྱེ་མ་ལེབ་ཅིག་ལྷབ་ལྷབ་ཏུ་ལྡིང་བ་དང་གཉིས་སུ་མ་མཆིས།